Kenneth Mølholt har arbejdet på Danish Crown slagteriet i Sæby i næsten 16 år, men onsdag havde han - ligesom flere hundrede af hans kollegaer - sidste arbejdsdag. - Da jeg kom hjem, havde jeg en tom følelse, som skal have lov til at bo i sig, og det vil den de næste dage, konstaterer han. - Da vi mødte ind til normal tid, var stemningen anderledes, og den blev markant mere anderledes, da vi nærmede os fyraften, da folk trak sig tilbage. Vi er mange, som har været her i mange år, og slagteriet har meget historie og en stor betydning for lokalsamfundet, så det har mange ansatte også i baghovedet, og det er ikke sjovt at tænke på. Glæder sig til fremtiden Men selvom det er med en trist følelse, at Kenneth forlod slagteriet torsdag, så ser han dog også frem til de kommende år. - Imorgen (fredag, red.) så er det også en lettelse, da der er mange ting involveret, når man er slagterimedarbejder. Man har ondt hver dag og er træt hver dag, og det slider, hvis man har været der i mange år, fortæller han, mens han forklarer, at lukningen måske var det sidste skub for hans vedkommende. - Jeg havde egentlig det sidste års tid gået og overvejet andre veje, da jeg døjer meget med mine skuldre. Så jeg glæder mig også til et nyt og andet liv, det er en spændende fremtid at gå i møde. Derfor har han også allerede en ide om, hvad fremtiden måske kan byde på. - Jeg håber på at komme igang med socialrådgiveruddannelsen, og ellers er noget kropsterapi min plan b, fortæller han. Selvom det var den sidste arbejdsdag for medarbejderne på slagteriet, så er det dog ikke sidste gang, at Kenneth Mølholt sætter sine ben i bygningen. For fredag skal medarbejderne nemlig spise fælles morgenmad og aflevere sine kort. I har vidst det i noget tid, og du har overvejet noget andet også, var i så ikke klar på den dag? - Det kan man ikke blive klar på det her. Jeg har været der i 16 år, og jeg husker min første måned, konstaterer Kenneth Mølholt.

Opsummering:
Kenneth Molholt ser dog også frem til en ny hverdag.